ทำไม ฝรั่งเศส ส่งออกเครื่องสำอาง มากที่สุดในโลก
เพราะอะไรกันที่ทำให้ฝรั่งเศส เป็นประเทศส่งออกเครื่องสำอาง มากที่สุดในโลก ?  ลงทุนแมนจะเล่าให้ฟัง
14 ก.ย. 2565

ทำไม ฝรั่งเศส ส่งออกเครื่องสำอาง มากที่สุดในโลก /โดย ลงทุนแมน
“390,000 ล้านบาท” คือ มูลค่าการส่งออกเครื่องสำอางของฝรั่งเศสในปีที่ผ่านมา
ซึ่งมากเป็นอันดับ 1 ของโลก คิดเป็นส่วนแบ่งในตลาดโลกถึง 15%
และกว่า 4 ใน 10 แบรนด์เครื่องสำอาง ที่มีมูลค่ามากที่สุดในโลก 
รวมทั้งแบรนด์อันดับ 1 ที่มีชื่อเสียงมากที่สุด นั่นคือ L'Oréal ก็มาจากฝรั่งเศส เช่นกัน
วันนี้เรามาดูกันว่า เพราะอะไรกันที่ทำให้ฝรั่งเศส
เป็นประเทศส่งออกเครื่องสำอาง มากที่สุดในโลก ? 
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จริง ๆ ก็ต้องบอกว่า เครื่องสำอาง เป็นสิ่งที่เกิดขึ้นในสังคมมนุษย์ตั้งแต่เมื่อพันปีที่แล้ว
โดยมีหลักฐานพบว่า เรามีการตกแต่งใบหน้าด้วยการกรีดตา และมีการใช้น้ำหอม หรือลิปสติกบนร่างกาย
มาตั้งแต่ในยุคอียิปต์โบราณ
มีการใช้เครื่องสำอางอย่างแพร่หลายในสมัยจักรวรรดิโรมัน จนกระทั่งเครื่องสำอางหายไปจากยุโรป เมื่อจักรวรรดิโรมันล่มสลาย
แต่ในช่วงหลังสงครามครูเสด ซึ่งเป็นสงครามศาสนา ระหว่างชาวมุสลิมกับชาวคริสต์ 
ชาวคริสต์ได้นำเอาเครื่องสำอางจากชาวมุสลิม กลับเข้ามาใช้ในยุโรปอีกครั้ง
แต่การใช้เครื่องสำอางในช่วงนั้น กลับเป็นที่แพร่หลายเฉพาะในกลุ่มผู้มีอำนาจ เช่น กษัตริย์ และขุนนาง 
เพื่อแสดงให้เห็นว่ามีอำนาจเหนือผู้อื่น
ดังนั้นหากมีใครแต่งหน้าด้วยเครื่องสำอางในสมัยนั้น ก็จะถือว่าเป็นคนชนชั้นสูงของสังคม
โดยประเทศที่มีการใช้เครื่องสำอางอย่างแพร่หลาย นั่นคือ อิตาลีและฝรั่งเศส เพราะมีระบอบกษัตริย์และขุนนางจำนวนมากในประเทศ ทั้งสองประเทศนี้จึงกลายเป็นผู้ผลิตเครื่องสำอางที่สำคัญของยุโรป
ต่อมาก็ได้เริ่มแพร่หลายไปยังเกือบทุกกลุ่มของสังคม ไม่ได้จำกัดแค่ชนชั้นสูงเท่านั้น
แต่สิ่งที่ทำให้ฝรั่งเศสโดดเด่นขึ้นมา ในการเป็นผู้นำในอุตสาหกรรมนี้จนถึงปัจจุบัน 
ก็เพราะว่า “มีการพัฒนาอุตสาหกรรมนี้มาอย่างยาวนาน”
ก็ต้องเล่าแบบนี้ว่า ในสมัยของพระเจ้าหลุยส์ที่ 14 พระองค์ถือว่าเป็นผู้นำด้านแฟชั่นให้กับบรรดาเหล่าขุนนาง และวิธีการปกครองที่ให้ขุนนางเข้ามาอยู่ในพระราชวังแวร์ซาย ก็ยิ่งทำให้อุตสาหกรรมเครื่องสำอางเฟื่องฟูขึ้นไปอีก
โดยเครื่องสำอางยุคแรกที่มีการผลิตออกมา ก็เช่น น้ำหอม แป้ง สบู่ 
ซึ่งน้ำหอมเรียกได้ว่า เป็นผลิตภัณฑ์ยอดนิยมมาก ในราชสำนักฝรั่งเศส
แต่ในตอนนั้น เครื่องสำอางยังเป็นเพียงผลิตภัณฑ์ที่เน้นความสะอาดด้านร่างกาย ยังไม่ค่อยมีผลิตภัณฑ์สำหรับตกแต่งบนใบหน้า
อีกทั้งระบบการผลิต ยังอาศัยระบบสมาคมพ่อค้า ที่มีการรวมกลุ่มกับกลุ่มขุนนาง จึงยังไม่เกิดการผลิตเพื่อการค้า จนกระทั่งเกิดการปฏิวัติฝรั่งเศสในปี 1789
บรรดาพ่อค้าที่เคยรวมกลุ่มกับขุนนาง ก็หันมาผลิตเครื่องสำอางเพื่อการค้ามากขึ้น จนเกิดเป็นร้านค้าเครื่องสำอางสำหรับคนทั่วไป และเริ่มมีการส่งออกไปยังประเทศใกล้เคียง
ต่อจากนั้น ฝรั่งเศสก็ได้มีการวิจัยและพัฒนาเครื่องสำอาง เพื่อปรับปรุงผลิตภัณฑ์ใหม่ ๆ ให้สอดคล้องกับความต้องการใช้ภายในประเทศ นำไปสู่การเปิดโรงงานเครื่องสำอางหลายแห่ง เพื่อผลิตให้ได้เป็นจำนวนมาก
ซึ่งไม่เพียงแค่การปรับปรุงสินค้าเท่านั้น แต่ยังรวมไปถึงการพัฒนาบรรจุภัณฑ์ หรือเอกลักษณ์ของแบรนด์
เพื่อให้ลูกค้ารู้สึกว่าเป็นของพรีเมียม ช่วยขยายฐานลูกค้ากลุ่มใหม่ เช่น กลุ่มลูกค้าที่มีฐานะดี หรือกลุ่มที่นิยมแบรนด์หรูมากขึ้น
แต่การพัฒนาอุตสาหกรรมเครื่องสำอางให้ได้อย่างต่อเนื่อง 
ต้องมีการต่อยอดและเพิ่มขนาดการผลิต เพื่อให้รองรับตลาดส่งออกภายนอกประเทศได้อีกด้วย
ซึ่งอีกเรื่องหนึ่งที่สำคัญไม่แพ้กัน คือ “การจัดตั้ง Cosmetic Valley”
เพื่อเป็นแหล่งรวมของการวิจัย พัฒนา และผลิตในสถานที่เดียวกัน
โดยในปี 1994 นาย Jean-Paul Guerlain ผู้ก่อตั้งแบรนด์ Guerlain ในปัจจุบัน ได้เป็นผู้ริเริ่มแนวคิดการจัดตั้งนิคมอุตสาหกรรมด้านเครื่องสำอางฝรั่งเศส
ซึ่งรัฐบาลฝรั่งเศสก็เห็นด้วย ในแผนงานการสร้างความได้เปรียบ ด้านอุตสาหกรรมแห่งชาติ 
โดยชูจุดเด่นของฝรั่งเศสในฐานะผู้นำด้านเครื่องสำอาง
นิคมอุตสาหกรรมนี้ ประกอบไปด้วยโรงงานผลิตเครื่องสำอาง มหาวิทยาลัย
ธุรกิจผู้ผลิตวัตถุดิบ และบริษัทชั้นนำส่วนใหญ่ก็มาตั้งสำนักงานอยู่ในสถานที่แห่งนี้
ซึ่งช่วยให้การผลิตเครื่องสำอางมีการประหยัดต้นทุน เพราะไม่ต้องขนส่งไกล 
สามารถสร้างตัวต้นแบบ และพัฒนาผลิตภัณฑ์ใหม่ได้ภายในสถานที่แห่งเดียว
นอกจากนี้ ฝรั่งเศสยังมีตลาดในประเทศที่มีขนาดใหญ่
บวกกับคนฝรั่งเศสก็นิยมใช้เครื่องสำอางอยู่แล้ว
สองส่วนนี้จึงช่วยให้ผู้ผลิตเครื่องสำอาง สามารถทดสอบตลาดก่อนส่งออกไปยังต่างประเทศ รวมทั้งสามารถพัฒนาผลิตภัณฑ์ให้เป็นไปตามความต้องการของผู้บริโภคได้อย่างรวดเร็ว
ถึงตรงนี้ คงเข้าใจแล้วว่าทำไมฝรั่งเศส ถึงเป็นเจ้าแห่งเครื่องสำอาง และเป็นประเทศที่มีการส่งออกเครื่องสำอางมากที่สุดในโลก เพราะเรื่องราวของเครื่องสำอางอยู่คู่กับคนฝรั่งเศสมานาน จนมีความเชี่ยวชาญในการผลิตสินค้ามาอย่างต่อเนื่อง
และด้วยวิสัยทัศน์ของรัฐบาลฝรั่งเศส 
ที่สนับสนุนให้มีการจัดตั้ง Cosmetic Valley 
ทำให้ฝรั่งเศสยังคงเป็นผู้นำด้านเครื่องสำอางได้อย่างต่อเนื่อง 
ไม่ต่างอะไรกับประเทศสหรัฐอเมริกา ที่มีการจัดตั้ง Silicon Valley 
จนกลายมาเป็นประเทศผู้นำด้านเทคโนโลยี มาอย่างยาวนาน
แม้ว่าปัจจุบัน ฝรั่งเศสจะไม่ได้มีธุรกิจเทคโนโลยีแห่งอนาคต เหมือนอย่างสหรัฐอเมริกา
แต่ก็ถูกขนานนามว่าเป็นประเทศ เจ้าแห่งแบรนด์หรูและเครื่องสำอาง
สะท้อนให้เห็นจาก LVMH ธุรกิจแบรนด์หรูสัญชาติฝรั่งเศส 
ปัจจุบัน มีมูลค่าบริษัทราว 12 ล้านล้านบาท
เป็น 1 ใน 20 บริษัทที่มีมูลค่ามากที่สุดในโลก
ซึ่งก็ไม่ต้องแปลกใจเลย
หากเรามองไปยังหน้ากระจกหรือโต๊ะเครื่องแป้ง
แล้วเราจะเห็นแบรนด์จากประเทศฝรั่งเศส
เพราะมันอาจแทรกซึมเข้าไปในชีวิตประจำวัน โดยที่เราไม่รู้ตัว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-